Ego Odo, dux Burgundię, presentibus et futuris notum fieri volo quod cum Osmundus, miles, de Rubeo Monte, dedisset in elemosinam piscaturam in aquis suis, pasturas et aasentias in omni terra sua in bosco et in plano, in monte et valle, ecclesię Sanctę Marię de Fonteneto, Humbaudus, filius ejus, cum eamdem elemosinam diu reclamasset; tandem prudentum virorum usus consilio supradictam elemosinam et laudavit et donavit tam ipse quam uxor ejus Dameruns. Superaddidit et idem Humbaudus predictę elemosinę quicquid necessaria fuerunt pastoribus ibidem ad pascenda pecora et morantibus, ligna scilicet ad faciendum focum et ad construendam bordam et rameriam. Si vero ipsi vel animalia eorum aliquod dampnum intulerint, ubi dampnum probatum fuerit, reddentes capitale, liberi erant et quieti. Et ut ratum permaneat sigilli mei auctoritate presentem paginam roboravi. Hujus doni et elemosinę testes sunt Bernardus abbas, Johannus et Andreas monachi de Fonteneto, Josbertus de Maise, Garinus Alirez, Bernardus Pautinus. Actum est anno ab incarnatione Domini M°C°XC°IX°.